  Анжелика Тихонова корреспондент Эграысь 10 номеро нылпи садысь визьнодась Татьяна Васильева «Учитель здоровья России – 2020» XI огъяросси конкурслэн лауреатэз луиз. Вожвылъяськонлы йылпумъянъёс Комиысь дышетонэз азинтонъя институтын онлайн амалэн ортчем «Здоровьесберегающее образование: опыт, проблемы, перспективы развития» огъяросси форумын лэсьтӥзы. Со сярысь Удмуртиысь дышетонъя но тодосъя министерстволэн пресс-службаез ивортӥз. Одӥг но ӝыны ар пала кыстӥськись конкурсэ ноку ӧй вал на. Возьманэ юнме ӧз луы. Тодон-валан но, пайда но басьтӥ. Пӧртэм улосвылъёсысь дышетӥсьёс, визьнодасьёс пиналъёслэсь тазалыксэс утёнъя аспӧртэм ужан амалъёссы сярысь веразы. Вунэтоно ӧвӧл, пиналлэн дышетсконын, творчествоын но спортын вормонъёсыз тазалыкез бордысь пото. Нош та конкурс со ласянь усто практикаосты шараяны юрттэ Татьяна Васильева, Эграысь 10 номеро нылпи садысь визьнодасьПусъём, вожвылъяськонлы йылпумъянъёс кылем арын ик лэсьтыны кулэ вал, но ужрадэз ортчытыны ӧз быгатэ. Соин ик туэ XI но XII огъяросси конкурсъёслы йылпумъянъёс лэсьтӥзы. Озьы, финалэ оглом 68 адями пыриськиз – 34-ез 2020-тӥ арысь конкурслэн финалистъёсыз но 34-ез 2021-тӥ ар понна. Таяз арын Удмуртилэсь данзэ Сарапулысь тазалыксыя ӧжыт луонлыкъем пиналъёс понна 4 номеро школаысь крезьгуръя но кырӟанъя дышетӥсь Валентина Грязева утиз. Сое «За верность профессии» ӧрын вормиз.  Форум улсын дышетӥсьёс пиналъёслэсь тазалыксэс утёнын ужан амалъёсынызы тодматӥзы, тазалыкез утён технологиосты урокъёсазы кутэмзы сярысь веразы, со пӧлын физькультминуткаос ортчытъямзы, дышетсконнилэн палэназ потэмзы сярысь веразы. Жюрилэн ёзчиосыз пӧлы Удмуртиысь 74 номеро школаысь дышетӥсь-психолог Елена Стрижова но элькунысь «Родительская забота» ассоциацилэн тӧроез Нафиса Веретенникова пыризы. Тодэ вайытом, Удмуртиысь спортъя школаын ужась огъяросси конкурсын вормиз.  Тегъёс: Дышетон Эгра Удмуртия вожвылъяськон дышетӥсьёс визьнодасьёс  